Školski sindikati razočarani su novom/starom ponudom Vlade. Nakon sastanka s ministrom Aladrovićem izjavili su kako Vladinu ponudu nisu potpisali. Aladrović je nakon sastanka izjavio kako Vlada nakon 15.11. prosvjetarima neće platiti vrijeme provedeno u štrajku.

"Nismo više niti ljuti niti bijesni. Hrvatska ne zaslužuje ovakvu Vladu. Ova Vlada je kočničar svih reformi obrazovanja koje se žele pokrenuti. Kao da netko želi da cijelo obrazovanje stane. Imamo 90 posto ljudi u štrajku. Nakon ovoga imat ćemo i one koji nisu u štrajku.

Ovakvo poniženje nismo dobili niti od jedne Vlade do sada. I dalje provodimo referendum. Naravno da nismo potpisali ovakvu ponudu", rekao je predsjednik Nezavisnog sindikata zaposlenih u srednjim školama Hrvatske Branimir Mihalinec nakon sastanka s ministrom rada Josipom Aladrovićem o povećanju plaća.



"Pregovori ne idu dalje, jer je Vlada objavila da je to njihov konačan odgovor. Vlada je zaprijetila. Ne prihvatite li ovo, nećemo vam platiti dane u štrajku", ogorčeno je rekao sindikalist.

Vilim Ribić rekao je pak kako ne zna zašto ih je Vlada zvala. "S ovom ponudom ne samo da nisu riješili, već su ljude razjarili kako bi ljudi bili još više za štrajk. Ovo je pokušaj da se ljudi ponize.

"Razjarili su ljude"

Dali su ponudu u kojoj ništa novog nema. Kako oni uopće očekuju da bismo mi ovo prihvatili? Netko je provokator, netko se igra sa 100.000 ljudi. Premijer i ministar Marić su odgovorni za nastavak štrajka", rekao je Ribić. Ministar Aladrović ne slaže se da je Vlada sindikatima ponudila još i manje od onoga što je najavljeno.

"Stavili smo na papir sve što smo komunicirali do sada i predali sindikatima. Sindikati nisu bili uvjereni da će se plaće povećati do 30.06., pa smo dodali primjerak sporazuma koji bi odmah stupio na snagu i koji bi potpisali s odgodnim trajanjem. Pokazali smo obvezu.

Pregovaramo kroz temeljni kolektivni ugovor povećanje plaća za 6 posto i jasno smo pokazali brojke i podatke - što od početka našeg mandata to nosi za prosječne plaće profesora i učitelja. Uz prihvaćanje ovakve ponude govorimo o 1300 i 1600 kuna povećanja.

Jasno smo to prikazali u primjerku sporazuma i pokazali obvezu da ćemo kroz 2 posto i 6 posto na plaće podići osnovicu svim profesorima i učiteljima u osnovnim i srednjim školama. Što se tiče visokog obrazovanja, za nenastavno osoblje i određene segmente nastavnog osoblja, i to smo stavili u primjerak sporazuma", kazao je ministar nakon sastanka.

Što nakon petka?

"U slučaju prihvaćanja sporazuma, troškove štrajka snosimo do 15.11.", rekao je ministar.

"Smatramo da štrajk treba okončati i da štrajk nakon toga, Vlada si ne može priuštiti. Mi nudimo ono što je u skladu s financijskim mogućnostima. Nismo vidjeli volju sindikata i na takav način više ne možemo razgovarati", rekao je.

Ministar Aladrović gost je Dnevnika Nove TV od 19:15 gdje će govoriti o novom raspletu situacije.

Vladina ponuda sindikatima

Vladina ponuda sindikatima na današnjim pregovorima iznosi 6,12 posto u tri navrata po 2 posto s dinamikom koja će se dogovoriti u sklopu pregovora, stoji u dokumentu koji je ponuđen prosvjetnim sindikatima.

Ponudili su im i trenutno sklapanje Sporazuma o dodatku na plaću kojim će biti definirano da ako se do 30. lipnja 2020. godine kroz analizu i definiranje novog sustava koeficijenata u javnim službama ne izmjeni Uredba, svi zaposlenici u sustavu obrazovanja dobit će dodatak od 2 posto na plaću.

Vlada je ponudila i da će učiteljima platiti dane u štrajku do 15. studenog.

Također Vlada je ponudila i izradu analize cjelokupnog sustava plaća u javnom sektoru u okviru koje će se razmotriti i koeficijenti složenosti poslova zaposlenih u sustavu osnovnog i srednjeg školstva, znanosti i visokog obrazovanja.

Predsjednik Nezavisnog sindikata zaposlenih u srednjim školama Hrvatske Branimir Mihalinec rekao je uoči početka sastanka kako očekuje prave pregovore Vlade.

"Danas očekujemo da se konačno otvore ili nastave pravi pregovori. Ukoliko Vlada misli imati konačnu odluku ili take it or leave it, onda nas nije trebala zvati. Mogla nam je poslati jučer svoj stav, pa mi bi dali na referendum. Očekujemo pregovore, ali što će biti i kako, ne možemo predvidjeti", rekao je Mihalinec.

"Take it or leave it"

Na opasku da je ministrica Divjak najavila poboljšanu ponudu, Mihalinec je rekao da će u tom slučaju saslušati tu ponudu. Prekinut će, kaže, štrajk, pod uvjetom da članovi prihvate ponudu Vlade.

"Mi smo Vladi otvorili put za kompromis 5. studenog, pa ćemo vidjeti ide li Vlada u tom smjeru ili drži svoje", odgovorio je Mihalinec na pitanje dolaze li na pregovore s ultimatumom.

Čelnici sindikata prosvjete poručili su u srijedu prijepodne da počinju provedbu referenduma među članstvom o tome hoće li prihvatiti zadnju ponudu Vlade, a ministrica obrazovanja Blaženka Divjak najavila je da će im popodne na sastanku u Ministarstvu rada i mirovinskog sustava biti predstavljena poboljšana ponuda. Nije željela otkriti detalje.

Mihalinec je pozvao članove sindikata da odbiju Vladinu ponudu.

"Danas i sutra u svim osnovnim i srednjoškolskim ustanovama provodi se referendum o ponudi Vlade koja je bila istaknuta na sastanku prošlog utorka. Pozivamo sve zaposlene, sve članove našeg i drugih sindikata i sve one koji su sudjelovali u štrajku da se izjasne i gromoglasno odbiju ovakvu ponudu Vlade", poručio je Mihalinec.

Rekao je da sindikati ne znaju što će im Vlada danas ponuditi, a ako to bude "neka dramatična ponuda zbog koje bi prestali štrajkati", mogu brzo promijeniti pitanje na referendumskom listiću i sutra organizirati izjašnjavanje o toj ponudi. (MT/Hina)